**Parteneriatul public-privat** reprezintă o formă de cooperare între autoritățile publice și mediul de afaceri ce se instituie în scopul atragerii de investiţii private pentru realizarea proiectelor de interes public, creşterii eficienţei şi calităţii serviciilor, lucrărilor publice şi altor activităţi de interes public şi utilizării eficiente a patrimoniului public. PPP reprezintă un instrument pentru dezvoltarea pe termen mediu și lung a infrastructurii şi a serviciilor publice, îmbinând avantajele sectorului privat şi ale sectorului public.

Legea cu privire la parteneriatul public-privat nr. 179-XVI din 10.07.2008 a fost adoptată în scopul contribuirii la atragerea de investiţii private pentru realizarea proiectelor de interes public, creşterii eficienţei şi calităţii serviciilor, lucrărilor publice şi altor activităţi de interes public şi utilizării eficiente a patrimoniului public şi a banilor publici. Legea stabilește obligația ca drepturile, taxele, riscurile și beneficiile care decurg din implementarea oricărui PPP să fie echilibrate între sectorul public și partenerul privat, precum și prezumă că selectarea partenerului privat și atribuirea contractelor a avut loc în rezultatul unei proceduri competitive echitabile între ofertanți.

**Obiectul PPP**

Obiect al PPP poate fi orice bun, lucrare, serviciu public sau orice funcţie realizată de partenerul public cu excepţia celor expres interzise de lege. Parteneriatul public privat se poate constitui pe baza obiectelor infrastructurii şi/sau facilităţilor existente sau poate avea la bază crearea de noi obiecte şi/sau facilităţi de utilitate publică.

**Legea nr. 179/2008 determină următoarele forme de realizare a contractelor PPP:**

• contract de antrepriză și prestări servicii;

• contract de administrare fiduciară;

• contract de locațiune / arendă;

• contract de concesiune;

• contract de societate comercială sau civilă.

**Scheme de realizare a contractelor de PPP:**

proiectare - construcţie - operare

construcţie - operare - reînnoire

construcţie - operare - transfer

construcţie – transfer – operare

locaţiune - dezvoltare - operare

reabilitare - operare - transfer

alte scheme care neinterzise expres de lege.

În conformitate cu cadrul legislativ existent, propunerile parvenite de la agenți economici de inițiere a unui parteneriat public-privat, urmează a fi examinate de către „Grupul de lucru pentru examinarea oportunității expunerii bunurilor imobile și servicii în calitate de obiect al parteneriatului public-privat” (Decizia CMC nr 8/11 din 18.06.2020).

În cazul acceptării propunerilor de către Grupul de lucru, urmează a fi realizate următoarele etape consecutive de lansare a unui parteneriat public-privat:

• aprobarea și includerea în calitate de obiect al parteneriatului public-privat în lista proiectelor investiționale ale municipiului Chişinău (în cazul în care obiectul propus nu este aprobat prin Decizia Consiliului municipal Chişinău nr. 17/4 din 01.10.2020 „Cu privire la aprobarea listei şi iniţierea procedurii de promovare şi lansare a proiectelor investiţionale propuse spre implementare prin parteneriat public-privat”);

• elaborarea Studiului de Fezabilitate și avizarea lui la Agenţia Proprietăţii Publice a Republicii Moldova;

• înaintarea către Consiliul municipal Chișinău pentru aprobarea obiectului, condițiilor de realizare a parteneriatului public-privat și a Comisiei de selectare a partenerului privat;

• elaborarea documentaţiei necesare organizării concursului public de selectare a partenerului privat (comunicatul informativ, caietul de sarcini pentru realizarea proiectului de parteneriat public-privat, proiectul de contract, publicarea în Monitorul Oficial);

• organizarea concursului public propriu zis de selectare a partenerului privat;

• semnarea contractului de parteneriat public-privat cu câștigătorul concursului;

• derularea proiectului de parteneriat public-privat.

Din considerentele că etapele de realizare a proiectelor investiționale prin procedura de parteneriat public-privat de la inițiere, până la atribuire a contractelor de parteneriat public privat, sunt complexe, termenul de inițiere și lansare a unui proiect investițional prin PPP constituie de la 150 până la 210 zile.

**Principiile PPP în Republica Moldova**:

Egalităţii în tratarea şi alegerii partenerilor, imparţialitate şi nediscriminare;

Transparenţă;

Echilibru;

Acordare de compensaţii;

Cooperare;

Libertăţi contractuale.